**Spítalinn okkar – landssamtök um uppbyggingu nýs húsnæðis Landspítala**

**Skýrsla stjórnar starfsárið 2017**

**Tilgangur og markmið**

Tilgangur félagsins er að stuðla að nýbyggingu og endurnýjun  Landspítala háskólahúss, þannig að húsakostur, tæknibúnaður og aðstaða sjúklinga og starfsfólks spítalans þjóni nútíma þörfum.

Markmið félagsins er að auka stuðning og skilning meðal almennings og stjórnvalda  á nauðsynlegum úrbótum á húsakosti spítalans þannig að:

Þjóðin sé upplýst um þarfir fyrir aðstöðu til spítalaþjónustu vegna fyrirsjáanlegrar fjölgunar og breytinga í aldurssamsetningu þjóðarinnar, ásamt framförum í þjónustu og meðferð.

Almenningi sé kunnugt um fyrirliggjandi áætlanir um endurnýjun og viðbætur  húsnæðis Landspítala.

 Fylgja eftir fjármögnun og framkvæmd verkefnisins.

**Aðalfundur**

Aðalfundur *Spítalans okkar* var haldin á Icelandair Hótel Natura þann 5. mars árið 2017.  Funndinn sátu 52 félagar. Á fundinum kom fram að stjórnin einbeitti sér að kynningarstarfi á árinu 2016, enda er það eitt aðalmarkmið samtakanna. Stjórn samtakanna fundaði með fulltrúum flestra framboða í aðdraganda kosninga til Alþingis haustið 2016. Á þeim fundum var lögð áhersla á mikilvægi þess að hraða byggingaframkvæmdum nýs Landspítala og að allar tafir á verkefninu væru óásættanlegar.

Á aðalfundinum voru endurkjörnir í stjórn: Anna Stefánsdóttir, hjúkrunarfræðingur, formaður, Gunnlaug Ottesen, stærðfræðingur, Jón Ólafur Ólafsson, arkitekt, Kolbeinn Kolbeinsson, byggingarverkfræðingur, Oddný Sturludóttir, píanókennari, Sigríður Rafnar Pétursdóttir, lögfræðingur og Þorkell Sigurlaugsson, framkvæmdastjóri.

**Stjórnarstarfið**

Stjórn *Spítalans okkar* hélt 16 fundi á starfsárinu og einn vinnufund. Á fyrsta fundi eftir aðalfund skipti stjórnin með sér verkum, Þorkell Sigurlaugsson var kjörinn varaformaður, Sigríður Rafnar Pétursdóttir ritari og Kolbeinn Kolbeinsson, gjaldkeri. Fundargerðir stjórnar eru birtar á heimasíðu samtakanna, www.spitalinnokkar.is.

Á vinnufundi stjórnar var stofnskrá samtakanna rædd og ákveðið að leggja til breytingar á henni, sem samþykktar voru á aðalfundi 2017. Einnig var rætt hvernig samtökin gætu beitt sér fyrir meiri jákvæðni í umræðu um nýjan Landspítala. Fyrirhugað var að efna til samræðna við lykilaðila verkefnisins, með þátttöku borgarstjóra, heilbriðisráðherra, forstjóra Landspítala og framkvæmdastjóra NLSH. Upp úr ríkisstjórnarsamstarfinu slitnaði áður en sá fundur varð að veruleika.

**Kynningarstarf**

Stjórn *Spítalans okkar* samþykkti á fundi sínum þann 18. október síðastliðinn að gera sjónvarpsþátt um uppbyggingu Landspítala við Hringbraut í samstarfi við sjónvarpsþáttinn *Atvinnulífið*, sem sýndur er á sjónvarpsstöðinni Hringbraut. Ákveðið var að beina sjónum að þeim þáttum sem mest höfðu verið gagnrýndir: Staðsetningu, skipulagsmál og samgöngumál. Góður rómur var gerður að þættinum en hann var sýndur í október í aðdraganda Alþingiskosninga. Áhugaverður og málefnalegur þáttur sem horfa á þessari slóð: http://www.hringbraut.is/sjonvarp/thaettir/atvinnulifid/kynning-nyr-landspitali-vid-hringbraut/

Greinar og viðtöl við stjórnarfólk eru birtar á heimasíðu samtakanna. Þorkell Sigurlaugsson varaformaður er sérstaklega ötull við að láta rödd *Spítalans okkar* heyrast á öldum ljósvakans og í blaðagreinum. Hann hefur unnð mikla greiningarvinnu á öllu ferlinu við ákvörðum um að byggja nýjan Landspítala við Hringbraut og sett fram veigamikil rök í umræðunni um staðarvalið.

Stjórnin sendir reglulega fréttabréf til félaganna. Þarf er kynnt staðan á Hringbrautarverkefninu og sagt frá því helsta í starfi stjórnarinnar.

Magnús Heimisson almannatengill hefur verið samtökunum til ráðgjafar í kynningarstarfinu. Hann hefur miðlað okkur af sinni miklu þekkingu á því sviði og veitt okkur ómetanlega aðstoð. Stjórnin er honum sérstaklega þakklát fyrir þá aðstoð.

**Byggingaverkefnið**

*Spítalinn okkar* hefur frá upphafi lagt áherslu á að ekkert megi verða til að tefja byggingarframkvæmdirnar og hönnunarferli nýs Landspítala við Hringbraut. Helstu rökin fyrir því er gamalt og úrelt húsnæði Landspítala sem svarar ekki kröfum um nútíma heilbrigðisþjónustu. Einnig er starfsemi Landspítala dreifð um höfuðborgarsvæðið sem hefur í för með sér umtalsverð óþægindi fyrir sjúklinga og starfsfólk og aukinn kostnað fyrir samfélagið.

Stjórn *Spítalans okkar* fundar reglulega með framkvæmdastjóra NLSH og fylgist þannig með framgangi byggingaverkefnisins. Bygging sjúkrahótels á lóð Landspítala hefur dregist á langinn og er það að mati stjórnar mikið áhyggjuefni. Í ársskýrslu samtakanna sem kynnt var á aðalfundi 2017 kom fram að byggingaframkvæmdir við sjúkrahótelið væru langt komnar og að það yrði tekið í notkun síðar á því ári. Það er hins vegar ekki ennþá komið í notkun og margir orðnir langeygðir eftir því, enda sjúkrahótel mikilvæg viðbót í nútíma sjúkrahússrekstri. En nú hillir undir að hótelið verði tekið í notkun, framkvæmdaaðilar hafa hafist handa við að klæða húsið að utan og stefnt er að því að ljúka þeim þætti verksins í maí, samhliða frágangi innanhúss.

Í stjórnarsáttmála núverandi ríkisstjórnar er uppbygging Landspítala við Hringbraut gerð að forgangsmáli og því fagna samtökin. Framundan er að ljúka hönnun meðferðarkjarnans, hins eiginlega sjúkrahúss nýs Landspítala og mikilvægasta hluta hans. Í meðferðarkjarnanum verður öll bráðastarfsemi spítalans, ásamt 210 legurýmum. Sjúkrarúmum á legudeildum mun fjölga þegar starfsemin flytur úr Fossvogi í nýtt sjúkrahús á Hringbraut. Einnig fjölgar rúmum á gjörgæsludeild og skammlegudeild sem tengd er bráðamóttöku.

Talsverð umræða var á árinu í fjölmiðlum um nauðsyn þess að fara enn á ný í staðarval fyrir nýbyggingar Landspítala. Stjórnin hefur tekið saman gögn um þau mörgu matsferli og röksemdafærslu að baki staðarvali við Hringbraut, sem þegar liggja fyrir. Þau má nálgast á heimasíðu samtakanna. Málið hefur oft og ítarlega verið skoðað á undanförnum árum og niðurstöður ávallt verið á þann veg að best og hagkvæmast sé að byggja nýtt sjúkrahús við Hringbraut. Þá hefur Alþingi ályktað mótatkvæðalaust í þrígang á undanförnum árum með lagasetningu og samþykkt þingsályktunar að framtíðaruppbygging Landspítala skuli vera við Hringbraut í Reykjavík.

Stjórn *Spítalans okkar* er á einu máli um að allar tafir á byggingaverkefninu skaði starfsemi Landspítala og þar með heilbrigðisþjónustuna á Íslandi.

**Lokaorð**

*Spítalinn okkar* hefur notið stuðnings ýmissa aðila við kynningarstarfið. *Þekking hf*. hýsir tölvupóst samtakanna okkur að kostnaðarlausu og Stefna hugbúnaðarhús hýsir heimasíðu samtakanna okkur að kostnaðarlausu. Einnig styrkti *Eyrir Invest* kynningarstarf samtakanna á árinu. Þessum aðilum er þakkað fyrir velvilja í garð samtakanna.

Stjórnin ítrekar að hröð uppbygging Landspítala er hagsmunamál allra Íslendinga enda höfum við dregist hratt aftur úr öðrum þjóðum á undanförnum árum hvað varðar aðstöðu og húsnæði fyrir heilbrigðisþjónustu

Stjórnarfólki í *Spítalanum okkar* er þakkað fyrir sérstaklega ánægjulegt og óeigingjarnt starf í þágu samtakanna og félagsmönnum samtakanna fyrir stuðninginn við okkar mikilvæga verkefni. Áframhaldandi stuðningur ykkar er ómetanlegur. Okkar verkefni er hvergi nærri lokið.

Anna Stefánsdóttir, formaður stjórnar.